CELEX: 32014R0546
Language: lt
Date: 2014-05-15 00:00:00
Title: 2014 m. gegužės 15 d. Europos Parlamento ir Tarybos reglamentas (ES) Nr. 546/2014, kuriuo iš dalies keičiamas Tarybos reglamentas (EB) Nr. 718/1999 dėl Bendrijos laivyno pajėgumo politikos skatinti vidaus vandenų transportą

29.5.2014   
            
            
               LT
            
            
               Europos Sąjungos oficialusis leidinys
            
            
               L 163/15
            
         EUROPOS PARLAMENTO IR TARYBOS REGLAMENTAS (ES) Nr. 546/2014
   2014 m. gegužės 15 d.
   kuriuo iš dalies keičiamas Tarybos reglamentas (EB) Nr. 718/1999 dėl Bendrijos laivyno pajėgumo politikos skatinti vidaus vandenų transportą
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo, ypač į jos 91 straipsnio 1 dalį,
   atsižvelgdami į Europos Komisijos pasiūlymą,
   teisėkūros procedūra priimamo akto projektą perdavus nacionaliniams parlamentams,
   atsižvelgdami į Europos ekonomikos ir socialinių reikalų komiteto nuomonę (1),
   pasikonsultavę su Regionų komitetu (2),
   laikydamiesi įprastos teisėkūros procedūros (3),
   kadangi:
   
               (1)
            
            
               Tarybos reglamente (EB) Nr. 718/1999 (4) nustatoma Sąjungos laivyno pajėgumo politika laivams, kuriais vežiojamos prekės valstybių narių vidaus vandenų keliais;
            
         
               (2)
            
            
               modernizuojant ir restruktūrizuojant laivynus kartu su priemonėmis, kuriomis skatinamas įmonių grupių steigimas, gerinami vidaus vandenų laivybos įgūdžiai ir laivų prisitaikymas prie technikos pažangos, taip pat aplinką tausojančių laivų, pageidautina, ankstyvuoju etapu, reikėtų numatyti socialines priemones, skirtas padėti visiems įgulos darbuotojams, įskaitant darbuotojus ir savininkus-valdytojus, pageidaujantiems palikti vidaus vandenų kelių pramonės šaką ar persikvalifikuoti darbui kituose sektoriuose. Reglamente (EB) Nr. 718/1999 numatytas rezervinis fondas, įsteigtas kiekvienoje valstybėje narėje, kurios vidaus vandenų keliai jungiasi su kitos valstybės narės vidaus vandenų keliais ir kurios laivyno talpa didesnė nei 100 000 tonų, turėtų būti naudojamas priemonėms, darančioms poveikį savininkams-valdytojams. Kiti specialieji fondai, kurie jau egzistuoja Sąjungos lygmeniu, galėtų būti naudojami socialinių partnerių bendrai vykdomiems veiksmams remti;
            
         
               (3)
            
            
               tuo tikslu galėtų būti naudojami rezerviniai fondai, jei to vienbalsiai reikalauja vidaus vandenų kelių transportui atstovaujančios organizacijos;
            
         
               (4)
            
            
               rezervinis fondas, kurį sudaro tik pramonės šakos finansiniai įnašai, niekada iki šiol nebuvo panaudotas;
            
         
               (5)
            
            
               priemonės, susijusios su Reglamento (EB) Nr. 718/1999 8 straipsnyje nurodytu Sąjungos laivyno modernizavimu, apima tik socialinius reikalus ir darbo aplinkos saugą. Kitų tipų paramos priemonės, kuriomis siekiama sukurti inovacijoms ir aplinkai palankias sąlygas, nėra numatytos;
            
         
               (6)
            
            
               Reglamento (EB) Nr. 718/1999 priemonės dėl profesinio mokymo arba perkvalifikavimo programų aktualios visiems sektorių paliekantiems įguloms nariams, įskaitant savininkus-valdytojus, o ne tik tiems, kurie apibrėžiami kaip darbuotojai;
            
         
               (7)
            
            
               Reglamente (EB) Nr. 718/1999 numatytos priemonės, kuriomis savininkai-valdytojai skatinami stoti į verslo asociacijas, tačiau nenumatyta priemonių, kuriomis būtų stiprinamos Sąjungos lygmeniu vidaus vandenų kelių transportui atstovaujančios organizacijos, nepaisant to, kad stipresnės Sąjungos masto organizacijos gali padėti mažinti sektoriaus susiskaidymą;
            
         
               (8)
            
            
               Reglamentas (EB) Nr. 718/1999 turėtų būti papildytas priemonėmis, kuriomis siekiama sukurti kitiems profesinio mokymo arba perkvalifikavimo programas įgulos nariams, kitiems, nei apibrėžiami kaip pramonės šaką paliekantys darbuotojai, skatinti savininkus-valdytojus stoti į verslo asociacijas, sustiprinti profesines asociacijas ir skatinti laivų inovacijas ir pritaikymą prie techninės pažangos didinant jų ekologiškumą;
            
         
               (9)
            
            
               Komisija ir valstybės narės, pasitelkdamos esamas finansines priemones, įskaitant, atitinkamais atvejais, pagal programą Bendrąją mokslinių tyrimų ir inovacijų programą „Horizontas 2020“ (2014–2020 m.) (5) (toliau -„Horizontas 2020“) ir Europos infrastruktūros tinklų priemonę (6), turėtų stiprinti vidaus vandenų transporto sektoriaus ir daugiarūšių uosto infrastruktūrų mokslinius tyrimus ir inovacijas, tokiu būdu užtikrinant to sektoriaus integravimą į daugiarūšį transportą;
            
         
               (10)
            
            
               Komisija turėtų remti priemones, skirtas su aplinka susijusioms inovacijoms diegti ir vidaus vandenų laivynui pritaikyti prie techninės pažangos – ji turėtų skatinti naudoti esamų Sąjungos fondų finansines priemones, pavyzdžiui, pagal Europos infrastruktūros tinklų priemonę ir programą „Horizontas 2020“, ir turėtų siūlyti, kaip veiksmingiau panaudoti rezervinį fondą panaudojant šiuos esamus fondus ir Europos investicijų banko finansines priemones;
            
         
               (11)
            
            
               kadangi rezervo fondus sudaro industrijos pramonės įnašai, turėtų būti įmanoma juos panaudoti laivų pritaikymui prie techninių ir aplinkosaugos reikalavimų, priimtų įsigaliojus šiam reglamentui, įskaitant pritaikymą prie variklių išmetalams taikomų Europos standartų tolesnio vystymosi, taip pat juos panaudoti siekiant skatinti efektyviau naudoti variklių kurą, naudoti alternatyvų kurą ir taikyti bet kokias kitas priemonės, kuriomis siekiama gerinti oro kokybę, ir aplinką tausojantiems laivams, įskaitant upėms pritaikytus laivus;
            
         
               (12)
            
            
               todėl Reglamentas (EB) Nr. 718/1999 turėtų būti iš dalies pakeistas,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 718/1999 8 straipsnis pakeičiamas taip:
   
      „8 straipsnis
      Nepažeisdama 3 straipsnio 5 dalies nuostatų, valstybė narė gali imtis priemonių, būtent:
      
                  —
               
               
                  padėti šią pramonės šaką paliekantiems vidaus vandenų kelių vežėjams gauti ankstyvą ištarnauto laiko pensiją arba užsiimti kita ekonomine veikla, be kita ko, suteikiant išsamią informaciją,
               
            
                  —
               
               
                  organizuoti profesinio mokymo arba perkvalifikavimo programas šią pramonės šaką paliekantiems įgulos nariams, įskaitant darbuotojus ir savininkus-valdytojus, ir suteikti tinkamą informaciją apie šias programas,
               
            
                  —
               
               
                  pagerinti vidaus vandenų laivybos įgūdžius ir logistikos žinias siekiant užtikrinti šios profesijos plėtrą ir ateitį,
               
            
                  —
               
               
                  skatinti savininkus-valdytojus stoti į verslo asociacijas ir stiprinti organizacijas, atstovaujančias vidaus vandenų transportui Sąjungos lygmeniu,
               
            
                  —
               
               
                  skatinti pritaikyti laivus prie technikos pažangos, kad pagerėtų darbo sąlygos, įskaitant sveikatos apsaugą, ir būtų skatinamas saugos užtikrinimas,
               
            
                  —
               
               
                  skatinti su aplinka susijusias laivų, įskaitant aplinką tausojančius laivus, inovacijas ir pritaikymą prie techninės pažangos,
               
            
                  —
               
               
                  skatinti įvairius būdus, kuriais rezervinio fondo lėšų naudojimą būtų galima padaryti veiksmingesnį kartu panaudojant esamas finansines priemones, įskaitant, kai tinkama, pagal programą „Horizontas 2020“ ir Europos infrastruktūros tinklų priemonę, taip pat Europos investicijų banko finansines priemones.“
               
            
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. gegužės 15 d.
      
         
            Europos Parlamento vardu
         
         
            Pirmininkas
         
         M. SCHULZ
      
      
         
            Tarybos vardu
         
         
            Pirmininkas
         
         D. KOURKOULAS
      
   
   
      (1)  2014 m. sausio 21 d. nuomonė (dar nepaskelbta Oficialiajame leidinyje).
   
      (2)  2014 m. sausio 31 d. nuomonė (dar nepaskelbta Oficialiajame leidinyje).
   
      (3)  2014 m. balandžio 15 d. Europos Parlamento pozicija (dar nepaskelbta Oficialiajame leidinyje) ir 2014 m. gegužės 8 d. Tarybos sprendimas.
   
      (4)  1999 m. kovo 29 d. Tarybos reglamentas (EB) Nr. 718/1999 dėl Bendrijos laivyno pajėgumo politikos skatinti vidaus vandenų transportą (OL L 90, 1999 4 2, p. 1).
   
      (5)  2013 m. gruodžio 11 d. Europos Parlamento ir Tarybos reglamentas (ES) Nr. 1291/2013, kuriuo sukuriama bendroji mokslinių tyrimų ir inovacijų programa „Horizontas 2020“ (2014–2020 m.) ir panaikinamas Sprendimas Nr. 1982/2006/EB (OL L 347, 2013 12 20, p. 104).
   
      (6)  2013 m. gruodžio 11 d. Europos Parlamento ir Tarybos reglamentas (ES) Nr. 1316/2013, kuriuo sukuriama Europos infrastruktūros tinklų priemonė ir iš dalies keičiamas Reglamentas (ES) Nr. 913/2010 bei panaikinami reglamentai (EB) Nr. 680/2007 ir (EB) Nr. 67/2010 (OL L 348, 2013 12 20, p. 129).